קבלה קטנה לתשב"ר

מאמר המבאר את עניין הקבלה קטנה בשפה ברורה ונעימה

ביום הכיפורים ה' מכפר על כל העבירות שלנו, ה' מכניס אותנו למקוה ורוחץ מעלינו את כל העבירות. ביום החשוב הזה ה' גם חותם את המשפט של ראש השנה, גם מי שהתחילו לכתוב עליו במשפט דברים קצת פחות טובים, עד זמן החתימה ביום הכיפורים עדיין אפשר לשנות את הדברים האלו ולזכות ולהיכתב בספר החיים.

אם אנחנו רוצים, יש מישהו שמאוד רוצה לעזור לנו בזה, הוא יכול לעלות בשבילנו לשמים, איפה שעושים את המשפט ולשנות את הכל לטובה. כשהוא נכנס שמה, הוא רואה את המאזניים של המשפט ואת הכף של העבירות והוא מתחיל לבעוט בהם "מי שם את העבירות האלו פה!" הוא ממשיך ובועט עד שכמעט כל העבירות נופלים. הוא עובר לכף של הזכויות, מחזיק אותו חזק וקופץ פנימה, שמה הוא מתחיל לקפוץ כמו בטרמפולינה עוד פעם ועוד פעם, עד שהכף של הזכויות יורד למטה. ואחרי כל זה הוא מביא לשם משהו ממש כבד בשביל הכף של הזכויות, הוא נכנס לחדר שלכם ומזמין אותכם לבוא אתו למשפט, שמה הוא נותן לכם יד ואתם בעצמכם נכנסים לתוך הכף של הזכויות ומיד הכף יורד ומכריע את המשפט לכף זכות.

האמת היא שזה לא רק מישהו אחד שיכול לעזור לכם ככה, יש לנו בתורה תרי"ג (613) מצוות ולכל מצוה ומצוה יש את הכוח הנפלא הזה לשנות את כל המשפט לטובה, לבוא לשמים ולהכריז "הבן אדם הזה הוא שלי! אני מכניסה אותו איתי לכף המאזניים של הזכויות".

איך זה קורה. כשיעקב אבינו ברח מעשו, אחרי שהוא גנב לו את הברכות והגיע עד לחרן. הוא נזכר בדרך שהוא שכח ללכת ולהתפלל במקום של בית המקדש, במקום שמה אברהם ויצחק עשו את העקידה. מיד יעקב התחיל לחזור וה' עשה לו נס, הוא הגיע לשם עוד באותו היום. ה' רצה שיעקב יישן שם והוא עשה לו עוד נס, השמש שקעה לפני הזמן ונהיה לילה. יעקב אבינו התחיל לאסוף אבנים כדי לשים ליד הראש שלו כדי שהחיות לא יפריעו לו בלילה. אחרי שהוא אסף מספיק אבנים ובא לשכב, נהיתה מריבה גדולה בין האבנים, כל אחת צועקת "עלי יניח צדיק ראשו".

ובכן גם עכשיו יש מריבה, בין כל המצוות, כל אחת צועקת "אני רוצה לשים אותך על הכף של הזכויות". אבל אי אפשר לקחת את כל המצוות, אלא שאם ניקח מצוה אחת אזי בסוף כל המצוות כבר יבואו יחד איתה להרים אותנו למעלה לכף של הזכויות, ממש כמו עם האבנים של יעקב שכל האבנים נהיו לאבן אחת בנס בשבילו.

בתורה יש שני סוגים של מצות, "מצוות עשה" ומצוות "לא תעשה". כמו בשבת, שיש מצוה לעשות קידוש ויש מצוה לא לעשות מלאכות. כשבוחרים מצוה כדאי לבחור מצוה שאנחנו אוהבים מצוה שקל לנו לעשות אפילו לא לעשות את כל המצוה רק חלק קטן ממנה, שכל כך קל יהיה לנו לעשות אותה עד שהמצוה תאמר עלינו "אנחנו ממש חברים טובים". ואז המצוה הזאת תעזור לנו ביום הכיפורים שנזכה להיחתם בספר החיים, חיים טובים וארוכים, ברכה ושלום.